Na temelju članka 15. Zakona o savjetima mladih ("Narodne novine", broj 41/14 i 83/23) i članka 13. Odluke o osnivanju Savjeta mladih Općine Bistra ("Službeni glasnik Općine Bistra” broj 4/24), Savjet mladih Općine Bistra, na sjednici održanoj dana 26.07.2024. godine donosi

POSLOVNIK O RADU
SAVJETA MLADIH OPĆINE BISTRA

I. OPĆE ODREDBE
Članak 1.

Ovim se Poslovnikom o radu Savjeta mladih Općine Bistra (u daljnjem tekstu: Poslovnik) uređuje konstituiranje, izbor predsjednika Savjeta mladih Općine Bistra i njegovog zamjenika te način rada i odlučivanja Savjeta mladih Općine Bistra (u daljnjem tekstu: Savjet mladih).

Članak 2.

Odredbe ovoga Poslovnika primjenjuju se na članove Savjeta mladih i na druge osobe koje su nazočne sjednicama Savjeta mladih.

Članak 3.

O pravilnoj primjeni odredbi ovoga Poslovnika brine predsjednik Savjeta mladih, a u njegovom odsustvu zamjenik predsjednika.


II. KONSTITUIRANJE SAVJETA MLADIH

Članak 4.

Konstituirajuću sjednicu Savjeta mladih saziva predsjednik Općinskog vijeća Općine Bistra, u roku od 30 dana od dana objave rezultata izbora, koji sjednicom predsjedava do izbora predsjednika Savjeta mladih.
Predsjedavatelj ima, do izbora predsjednika Savjeta mladih, sva prava i dužnosti predsjednika u pogledu predsjedavanja sjednicom. Savjet mladih se smatra konstituiranim izborom predsjednika Savjeta.
Nakon izbora predsjednika Savjeta mladih, izabrani predsjednik preuzima predsjedavanje sjednicom.
Članak 5.

Predsjednika i zamjenika predsjednika Savjeta mladih biraju članovi Savjeta mladih na konstituirajućoj sjednici iz reda svojih članova, sukladno odredbama Zakona o savjetima mladih.
Prijedlog za izbor predsjednika i zamjenika predsjednika Savjeta mladih dostavlja se predsjedniku Općinskog vijeća ili Izbornoj komisiji na konstituirajućoj sjednici u pisanom obliku do početka održavanja konstituirajuće sjednice nakon izbora Izborne komisije Savjeta mladih.
Prijedlog iz stavka 2. ovoga članka mora biti podnesen od najmanje tri člana Savjeta mladih.
Član Savjeta mladih može sudjelovati u podnošenju prijedloga za samo jednog kandidata za predsjednika odnosno zamjenika predsjednika.

Ako Savjet mladih u roku od 30 dana od dana proglašenja službenih rezultata izbora za članove Savjeta mladih ne izabere predsjednika Savjeta mladih, Općinsko vijeće Općine Bistra objavit će novi javni poziv za izbor članova Savjeta mladih.

Članak 6.

Izbor predsjednika i zamjenika predsjednika Savjeta mladih obavlja se tajnim glasovanjem za svakog od kandidata pojedinačno.
Za predsjednika odnosno zamjenika predsjednika Savjeta mladih izabran je kandidat za kojeg je glasovala većina svih članova Savjeta mladih.
Ako su za izbor predsjednika odnosno zamjenika predsjednika Savjeta mladih bila predložena dva ili više kandidata, a ni jedan od kandidata ne dobije potrebnu većinu glasova, glasovanje se ponavlja, a u ponovljenom glasovanju se glasuje za prva dva kandidata koja su dobila najveći broj glasova.
U ponovljeno glasovanje ulaze i kandidati s istim brojem glasova a odnosi se na drugi najveći broj glasova u prvom krugu.
U ponovljenom glasovanju, izabran je kandidat koji dobije natpolovičnu većinu glasova prisutnih članova.

Članak 7.

Predsjednik Savjeta mladih zastupa i predstavlja Savjet mladih te obavlja druge poslove utvrđene ovim Poslovnikom.
Predsjednika Savjeta mladih u slučaju njegove spriječenosti ili odsutnosti zamjenjuje zamjenik predsjednika.


III. NAČIN RADA I ODLUČIVANJA SAVJETA MLADIH

Članak 8.

Savjet mladih obavlja poslove iz svoje nadležnosti na sjednicama.
Članak 9.
Sjednice Savjeta mladih saziva i njima predsjedava predsjednik Savjeta mladih.
Članak 10.

Stručne i administrativne poslove za potrebe rada Savjeta mladih obavlja Odsjek za razvoj i društvene djelatnosti u suradnji sa Pisarnicom.

Članak 11.

Savjet mladih održava redovite i izvanredne sjednice.
Redovite sjednice Savjeta mladih održavaju se najmanje jednom svaka tri mjeseca.
Sjednica Savjeta može se održati i elektroničkim putem.
Predsjednik Savjeta mladih dužan je sazvati izvanrednu sjednicu Savjeta mladih na prijedlog najmanje jedne trećine članova Savjeta mladih u roku od petnaest dana od dana dostave zahtjeva.

Ako predsjednik Savjeta mladih ne sazove sjednicu u roku iz stavka 3. ovoga članka, sjednicu će sazvati predsjednik Općinskog vijeća.
Članovi Savjeta imaju pravo na naknadu u iznosu od 27 eura mjesečno, za mjesec u kojem je održana sjednica Savjeta mladih i ako su bili nazočni sjednici, neovisno o tome koliko je sjednica ili nastavaka sjednica u tom mjesecu održano.

Članak 12.

Predsjednik Općinskog vijeća po potrebi, a najmanje svakih šest mjeseci održava zajednički sastanak sa Savjetom, na koji po potrebi poziva i druge članove Općinskog vijeća i drugih tijela Općine Bistra, a može pozvati i stručnjake iz pojedinih područja vezanih za mlade i rad s mladima.
Načelnik po potrebi, a najmanje svakih šest mjeseci održava zajednički sastanak sa Savjetom na kojem se raspravlja o svim pitanjima od interesa za mlade te o međusobnoj suradnji i drugim pitanjima.

Članak 13.

Sjednica Savjeta mladih saziva se pisanim pozivom, osobnom dostavom, poštom ili elektronskim oblikom.
Poziv za sjednicu s prijedlogom dnevnog reda, zapisnikom i materijal o kojem će se raspravljati na sjednici dostavlja se članovima Savjeta mladih, pozvanim osobama i Odsjeka za razvoj društvene djelatnosti (zbog arhive), u pravilu, najmanje tri dana prije održavanja sjednice.
Iznimno od odredbe stavka 2. ovoga članka, kada se radi o stvarima hitne prirode, predsjednik može odrediti i kraći rok za sazivanje sjednice i dostavu materijala.
Poziv za sjednicu i zapisnici Savjeta mladih dostavljaju se i Odsjeku za razvoj i društvene djelatnosti u čijem su djelokrugu poslovi vezani uz programske aktivnosti Savjeta mladih.

Članak 14.

Savjet mladih može pravovaljano odlučivati ako je sjednici nazočna većina članova Savjeta mladih.
U radu Savjeta mladih mogu sudjelovati, bez prava odlučivanja, i stručnjaci iz pojedinih područja vezanih za mlade i skrb o mladima.

Članak 15.

Ako predsjednik Savjeta mladih utvrdi da sjednici nije nazočan dovoljan broj članova za održavanje sjednice, odgodit će sjednicu.
Započetu sjednicu predsjednik Savjeta mladih će prekinuti:
· ako se tijekom sjednice do usvajanja Dnevnog reda broj nazočnih članova smanji ispod broja potrebnog za održavanje sjednice,
· ako dođe do težeg remećenja reda na sjednici, a predsjednik nije u mogućnosti održati red uz primjenu mjera iz članka 21. ovoga Poslovnika,
· ako je za raspravljanje i odlučivanje o pojedinom predmetu potrebno pribaviti dodatnu dokumentaciju.

U slučaju odgode ili prekida sjednice predsjednik Savjeta mladih će zakazati sjednicu ili nastavak sjednice za određeni dan i sat.

Članak 16.

Dnevni red sjednice utvrđuje se na početku sjednice.
Prijedlog dnevnog reda može se na sjednici mijenjati ili dopunjavati na način da se pojedini predmet izostavi iz dnevnog reda ili da se prijedlog dnevnog reda dopuni pojedinim predmetom.
Ako se predlaže dopuna dnevnog reda, članovima Savjeta mladih se uz prijedlog za dopunu dnevnog reda daju i materijali po predloženoj dopuni.
O predloženoj promjeni dnevnog reda glasuje se na način da se najprije glasuje o prijedlogu da se pojedini predmet izostavi iz dnevnog reda, a zatim da se dnevni red dopuni pojedinim predmetom.
Nakon što je utvrđena izmjena; usvojen dnevni red, predsjednik Savjeta mladih može prema potrebi, promijeniti redoslijed rasprave o pojedinom predmetu utvrđenog dnevnog reda samo ako se neka točka veže za drugu točku dnevnog reda.


Članak 17.

Ako sjednici nije nazočan izvjestitelj po predloženoj točki dnevnog reda, Savjet mladih može odlučiti da se predmet izostavi s dnevnog reda.

Članak 18.

Nakon utvrđivanja dnevnog reda, obvezno je usvojiti zapisnik s prethodne sjednice.
Svaki član Savjeta mladih ima pravo iznijeti primjedbe na zapisnik s prethodne sjednice.
O osnovanosti primjedbe na zapisnik odlučuje se na sjednici bez rasprave. Ako se primjedba prihvati, u zapisniku će se izvršiti odgovarajuća izmjena.
Nakon usvajanja zapisnika s prethodne sjednice, pristupa se raspravi o pojedinim točkama dnevnog reda, redoslijedom utvrđenim u dnevnom redu.

Članak 19.
Na početku rasprave izvjestitelj podnosi kratko obrazloženje o predmetu dnevnog reda.
Na sjednici se o svakom predmetu iz dnevnog reda najprije raspravlja, a zatim odlučuje, osim ako Savjet mladih ne odluči da se o pojedinom predmetu neće raspravljati.
Predsjednik Savjeta mladih zaključuje raspravu po pojedinom predmetu kada utvrdi da više nema prijavljenih govornika.
Po zaključenju rasprave pristupa se glasovanju.
Sjednica Savjeta mladih traje dok se ne iscrpi utvrđeni dnevni red.

Članak 20.

Savjet mladih donosi odluke i zaključke većinom glasova nazočnih članova. Poslovnik o radu Savjeta mladih, Savjet mladih donosi većinom glasova svih članova.
Član Savjeta mladih koji je neposredno osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja. Smatra sa da je član Savjeta mladih neposredno osobno zainteresiran za donošenje odluka o nekom pitanju ako se

odluka odnosi na projekt u kojem sudjeluje on osobno ili pravna osoba u kojoj on ima udio u vlasništvu.

Članak 21.

Glasovanje na sjednici je javno, i provodi se dizanjem ruke.
Poslije glasovanja predsjednik Savjeta mladih utvrđuje rezultat glasovanja.

Članak 22.

Red na sjednici osigurava predsjednik Savjeta mladih.
U slučaju da netko od prisutnih na sjednici svojim ponašanjem ili izlaganjem remeti rad na sjednici, predsjednik ga može opomenuti ili prekinuti u govoru, a može mu i oduzeti riječ.
U slučaju kada narušavanje reda i kršenje odredaba ovoga Poslovnika dovodi u pitanje daljnje održavanje sjednice, predsjednik može sudionika udaljiti sa sjednice.



Članak 23.

O radu na sjednici vodi se zapisnik.
Zapisnik sadrži osnovne podatke o radu na sjednici, o sudjelovanju u raspravi te o usvojenim zaključcima.
U zapisnik se unosi i rezultat glasovanja o pojedinom predmetu. Zapisnik potpisuju predsjednik i zamjenik predsjednika Savjeta mladih.


IV. ZAVRŠNE ODREDBE

Članak 24.

Ovaj Poslovnik stupa na snagu danom donošenja i bit će objavljen na službenoj web stranici Općine.
Stupanjem na snagu ovog Poslovnika, prethodni Poslovnik o radu Savjeta mladih Općine Bistra prestaje važiti.




PREDSJEDNIK SAVJETA MLADIH 
OPĆINE BISTRA

